b'\n_START_ARTICLE_\nJacksonville (Florida)\n_START_SECTION_\nMaantiede\n_START_PARAGRAPH_\nJacksonville sijaitsee Floridan osavaltion koillisosassa. Alue Atlantin valtameren rannikolla Saint Johns -joen suulla tunnetaan nimell\xc3\xa4 First Coast. Itse kaupunki on rakennettu l\xc3\xa4helle joen suuta. Kaupungin alue on osa Duvalin piirikuntaa. Pinta-alaltaan Jacksonville on yksi Yhdysvaltojen suurimmista kaupungeista. Matkaa Jacksonvillest\xc3\xa4 Georgian osavaltion rajalle pohjoisessa on noin 40 kilometri\xc3\xa4. Kaupungin pohjoispuolella sijaitsee Timucuan Ecological and Historic Preserve suojeltu kosteikkoalue ja etel\xc3\xa4ss\xc3\xa4 rannikolla Guana River State Park. L\xc3\xa4hist\xc3\xb6ll\xc3\xa4 ovat my\xc3\xb6s Big Talbot Island- ja Little Talbot Island State Park._NEWLINE_S\xc3\xa4\xc3\xa4n puolesta Jacksonvillen alueella vallitsee nelj\xc3\xa4 selv\xc3\xa4sti toisistaan erottuvaa vuodenaikaa. Kev\xc3\xa4\xc3\xa4t ovat viileit\xc3\xa4, kes\xc3\xa4t kuumia ja aurinkoisia, s\xc3\xa4\xc3\xa4 viilenee syksyll\xc3\xa4 ja talvet ovat suhteellisen leutoja. Muulle Floridalle tyypilliset hurrikaanit eiv\xc3\xa4t ole kovin tavallisia Jacksonvilless\xc3\xa4.\n_START_SECTION_\nHistoria\n_START_PARAGRAPH_\nNykyisen Jacksonvillen alueen alkuper\xc3\xa4isasukkaita eli intiaaneja olivat timucuat. Ensimm\xc3\xa4iset eurooppalaiset alueella olivat Rene de Laudonnieren johtama joukko Ranskasta saapuneita hugenotteja vuonna 1562. Hugenotit perustivat Fort Caroline-linnoituksen hieman nykyisen kaupungin pohjoispuolelle. Espanjalaiset valtasivat linnoituksen ranskalaisilta vuonna 1565. Jacksonvillen alue tunnettiin tuolloin nimell\xc3\xa4 Wacca Pilatka, joka oli timucuan kielt\xc3\xa4 ja viittasi lehmien kahluupaikkaan. Paikka sai englanninkielisen nimen Cowford timucuankielisen nimen mukaan._NEWLINE_Florida liitettiin Yhdysvaltoihin vuonna 1821. Tuolloin alueelle muutti georgialainen plantaasinomistaja Isaiah D. Hart. Vuonna 1822 h\xc3\xa4n laati paikalle kaupunkisuunnitelman. Kaupunki sai nimen Jacksonville kenraalin ja my\xc3\xb6hemmin Yhdysvaltain presidenttin\xc3\xa4 toimineen Andrew Jacksonin mukaan. Vuonna 1832 paikan asukasluku oli noin sata ja tuolloin Jacksonvillelle valittiin sen ensimm\xc3\xa4inen pormestari. Floridan territoriosta tuli osavaltio vuonna 1845 ja vuonna 1859 Jacksonvillest\xc3\xa4 tehtiin hallinnollisesti kaupunki. Kaupungista kehittyi merkitt\xc3\xa4v\xc3\xa4 satama, jonka kautta vietiin esimerkiksi puutavaraa ja puuvillaa. Kaupunki k\xc3\xa4rsi merkitt\xc3\xa4vi\xc3\xa4 tuhoja Yhdysvaltain sis\xc3\xa4llissodassa, mutta se j\xc3\xa4lleenrakennettiin nopeasti._NEWLINE_Jacksonville alkoi kasvaa nopeasti 1870-luvulla puu- ja telakkateollisuuden kehittyess\xc3\xa4. Samoihin aikoihin rannikolle alettiin rakentaa rautateit\xc3\xa4 ja rannikolle kohosi hotelleja ja yksityisasuntoja. Kaupunki liitettiin rautatiell\xc3\xa4 pohjoiseen vuonna 1888. Vuonna 1900 Jacksonvillen asukasluku oli noin 30\xc2\xa0000. Vuonna 1901 l\xc3\xa4hes 2\xc2\xa0400 rakennusta tuhoutui suuressa tulipalossa. Kaupunki toipui kuitenkin j\xc3\xa4lleen nopeasti ja vuonna 1920 sen asukasluku oli jo 91\xc2\xa0000. 1900-luvun alussa Jacksonville oli my\xc3\xb6s Yhdysvaltain elokuvateollisuuden t\xc3\xa4rke\xc3\xa4 keskus. Ensimm\xc3\xa4iset elokuvastudiot avautuivat vuonna 1908. 1920-luvulla elokuvateollisuuden painopiste siirtyi kuitenkin Kaliforniaan._NEWLINE_Toisen maailmansodan aikana Jacksonvilleen rakennettiin Mayportin laivastotukikohta ja kaksi laivaston ilmavoimien tukikohtaa. Maailmansodan aikana kaupungin edustalla liikkui saksalaisten sukellusveneit\xc3\xa4 ja vuonna 1942 maihin tuotiin jopa saksalaisia sabot\xc3\xb6\xc3\xb6rej\xc3\xa4. Vuonna 1940 kaupungin asukasluku oli yli 173\xc2\xa0000. V\xc3\xa4kiluku laski kuitenkin 1950-luvulla kaupungin asukkaiden alkaessa muuttaa esikaupunkialueille. Kaupunki kasvoi huomattavasti, kun se liitettiin hallinnollisesti uusine alueineen Duvalin piirikunnan kanssa. Jacksonvillen merkitys sotilassataman korostui j\xc3\xa4lleen Persianlahden sodan aikana 1990\xe2\x80\x931991.\n_START_SECTION_\nTalous\n_START_PARAGRAPH_\nJacksonville on t\xc3\xa4rke\xc3\xa4 satama, sek\xc3\xa4 Floridan liikenteen ja kaupan t\xc3\xa4rke\xc3\xa4 keskus. Kaupungin teollisuuden aloihin lukeutuvat autoteollisuus, paperiteollisuus ja rakennusteollisuus. Suuria ty\xc3\xb6nantajia kaupungissa ovat esimerkiksi Ring Power Corporation, U.S. Gypsum, Northrop Grumman ja Medtronic Xomed. Asevoimilla on kolme laivaston ilmavoimien tutkikohtaa Jacksonvilless\xc3\xa4 ja l\xc3\xa4hist\xc3\xb6ll\xc3\xa4 sijaitsee my\xc3\xb6s Kings Bayn sukellusvenetukikohta, joka kuuluu maan suurimpiin. >Muita merkitt\xc3\xa4vi\xc3\xa4 talouden osa-alueita ovat palvelut, terveydenhoito, pankkiala, turismi ja esimerkiksi kalastus._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Jacksonvilless\xc3\xa4 aikav\xc3\xa4lill\xc3\xa4 2012\xe2\x80\x932016 olivat 50\xc2\xa0555 Yhdysvaltain dollaria ja henkil\xc3\xb6\xc3\xa4 kohden 27\xc2\xa0486 dollaria. 16,4\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nJacksonvillen asukasluku oli vuoden 2010 v\xc3\xa4est\xc3\xb6nlaskennan mukaan 821\xc2\xa0784 ja vuoden 2017 arvion mukaan 892\xc2\xa0062. Suuremman metropolialueen asukasluku oli vuonna 2010 1\xc2\xa0345\xc2\xa0596. Kaupungin asukkaista 59,2\xc2\xa0% oli taustaltaan valkoisia (latinot pois lukien 52,5\xc2\xa0%), 31\xc2\xa0% afroamerikkalaisia, 0,2\xc2\xa0% intiaaneja, 9,1\xc2\xa0% latinoja mist\xc3\xa4 tahansa rodusta ja 4,8\xc2\xa0% aasialaisia. 14,2\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 10,6\xc2\xa0% kaupungin asukkaista oli syntynyt ulkomailla.\n_START_SECTION_\nKulttuuri\n_START_PARAGRAPH_\nJacksonvilless\xc3\xa4 sijaitsevat esimerkiksi Cummer Museum of Art and Gardens, Jacksonville Museum of Contemporary Art, Jacksonville Zoological Gardens, sek\xc3\xa4 Museum of Science and History. Fort George Island-saarella on ennallistettuja plantaasirakennuksia ja orjien tiloja. Jacksonville Jaguars on paikallinen amerikkalaisen jalkapallon NFL:ss\xc3\xa4 pelaava seura._NEWLINE_Jacksonvillen korkeamman asteen oppilaitoksiin lukeutuvat Edward Waters College, Jacksonville University, Florida Community College, University of North Florida, Jones College ja Floridan yliopiston Health Science Center.'